Duurste diamantskip op pad na Namibië | Netwerk24
Deur Elvira Wood 16 Mei 2019 09:02
Een van Debmarine se bestaande ses diamantskepe.
Die duurste diamantskip wat tot nog toe gebou gaan word, gaan teen 2022 diamante vir Debmarine Namibië ontgin.
Die maatskappy, wat 'n 50/50-vennootskap tussen De Beers en die regering van Namibië is, gaan $468 miljoen (sowat R6,7 miljard) vir dié skip betaal.
Debmarine sê in 'n verklaring die skip is boonop spesifiek vir sy doeleindes ontwerp. Dit gaan deur die Nederlandse maatskappy Damen Shipyards gebou word. Damen bou skepe vir Afrika-markte by sy skeepswerf in die Kaapstad-hawe.
Die skip sal Debmarine se sewende diamantskip wees. Dit sal na verwagting in 2022 in bedryf gestel word en sowat 500 000 karaat diamante per jaar van die bodem van die see kan myn. Debmarine myn diamante in die see langs die Weskus in die omgewing van Oranjemund en Alexanderbaai.